CELEX: C2007/211/21
Language: da
Date: 2007-09-08 00:00:00
Title: Sag C-220/07: Sag anlagt den 27. april 2007 — Kommissionen for De Europæiske Fællesskaber mod Den Franske Republik

8.9.2007   
            
            
               DA
            
            
               Den Europæiske Unions Tidende
            
            
               C 211/11
            
         Sag anlagt den 27. april 2007 — Kommissionen for De Europæiske Fællesskaber mod Den Franske Republik
   (Sag C-220/07)
   (2007/C 211/21)
   Processprog: fransk
   Parter
   
      Sagsøger: Kommissionen for De Europæiske Fællesskaber (ved J.-P. Keppenne og M. Shotter, som befuldmægtigede)
   
      Sagsøgt: Den Franske Republik
   Sagsøgerens påstande
   
               —
            
            
               Det fastslås, at Den Franske Republik ved gennemførelsen i national ret af bestemmelser om udpegning af virksomheder, der kan varetage forsyningspligten, har tilsidesat sine forpligtelser i henhold til artikel 8, stk. 2, artikel 12 og 13 i samt bilag IV til »forsyningspligtdirektivet«, direktiv 2002/22/EF (1)
               
            
         
               —
            
            
               Den Franske Republik tilpligtes at betale sagens omkostninger.
            
         Søgsmålsgrunde og væsentligste argumenter
   Med søgsmålet gør Kommissionen i det væsentlige gældende, at sagsøgte har gennemført direktiv 2002/22 ukorrekt, for så vidt som den franske lovgivning bestemmer, at der til at varetage en af komponenterne i forsyningspligtdirektivet kan udpeges enhver operatør, som er i stand til at varetage denne ydelse på hele det nationale område. En sådan bestemmelse er i strid med såvel forbuddet mod forskelsbehandling i direktivets artikel 8, stk. 2, som med principperne om omkostningseffektivitet og effektivitet, der følger af dets artikel 8, 12 og 13 samt dets bilag IV, fordi de på forhånd udelukker de erhvervsdrivende, der ikke er i stand til at varetage forsyningspligten på hele det nationale område. Ganske vist udelukker direktivet ikke i sig selv den mulighed, at der til syvende og sidst udpeges en enkelt operatør til at dække hele det nationale område, men det pålægger under alle omstændigheder medlemsstaterne først at følge en procedure, der indledes i overensstemmelse med kriterierne i direktivets artikel 8, stk. 2, for at sikre, at en eventuel udpegning af en enkelt operatør faktisk er den mest effektive og mest omkostningseffektive løsning.
   
      (1)  Europa-Parlamentets og Rådets direktiv 2002/22/EF af 7.3.2002 om forsyningspligt og brugerrettigheder i forbindelse med elektroniske kommunikationsnet og -tjenester (forsyningspligtdirektivet) (EFT L 108, s. 51).